정조 19년 · 목
刑曹啓言利川良人尹老福原情以爲渠年纔十二娶婦於同里良人韓德三之十九歲女厥女自初凌侮渠之年幼不慧不在舅家時時逃歸本家渠父或躬往率來辛亥二月厥女托事歸本家後一不往來翌年壬子八月厥女潛奸其本家隣漢李㪲怯有娠腹滿與之逃走於隣縣陰竹細浮峙村同年八月德三捉來厥女無數亂打載送渠家渠父以爲淫女不可以子婦率育卽於其日押赴本府呈官定屬本官出付德三給由改服後立役之意分付則越八日厥女身死云忽地以稿索縳送其屍于渠家德三仍以厥女被打渠父致死樣誣訴本官陰竹縣監張錫周覆檢時刑吏輩皆德三親戚知舊乃以厥女被打於渠父而致斃樣反案渠父五年淹囚生死未分伏乞亟命査官捉致㪲怯與德三盤問厥女致死之由則渠父可以得蒙恩澤云老福依先朝受敎放送所供請上裁敎以議處又啓言本案旣未登聞則獄情有難遙度請令道臣詳査狀聞後稟處允之又啓言北部良人韓愼康原情以爲渠母甲子年身死而崔泰恒爲名人來言渠之山地在北部佛光里給價買用云渠父往見則東邊有新葬一冢故以此疑訝泰恒以爲此是朴乃基父葬也暫借中窆云同往朴哥處詳問則今明果卽移葬云故買得後葬渠母矣朴哥終不移葬渠呈訴京兆則乃基以渠父一葬地許給事哀乞成給手記以爲日後子孫中若有繼葬以此卞正云渠父不忍拂却許給後與乃基同往山不高築土城分定境界者已至四十年之久癸丑年八月乃基身死則其子政院使令朴文周不有渠父手標毀破土城暗地偸葬渠又呈訴京兆則文周專藉多勢頑拒法府處決三訟三落而終不掘移伏乞明覈査實後其毀破定界斫伐古木勒奪境界偸葬頑拒之罪依律重繩後刻期掘移云愼康依先朝受敎放送所供請上裁敎以議處又啓言韓愼康係是山訟請令漢城府稟處允之又啓言黃州良女金召史擊錚原情以爲渠媤父吳寬國欲移葬先墳壬子九月新占於本邑金哥山田以葬日稍遠權厝於朴才春田中同年十月將欲永窆於金田則才春多率子弟侄孫各持大杖一時趕到多般恐喝曰汝何不報權厝之田價而今又移葬乎衆棒齊下媤父慘被毒打踝骨欲碎渠夫北述萬端哀乞僅僅挽解和議成文次偕往近處炭幕朴哥等橾縱田價至於五十兩其子四海在傍助虐索錢尤急向媤父言語不順擧措危怖渠夫謂四海曰汝何多慾之甚耶云爾則四海發怒手扼夫項拳打夫胷急出戶庭號令諸朴曳出渠夫無數亂打深夜窄庭俯仰用手之際安知非自中之杖橫落於才春之頭而但以諸朴爲才春子侄之致惟恐其誤打之名或及於渠輩罪著傷倫抵死推諉於渠夫而外面論之者亦以誤打事歸之諸朴則有乖人理故做言渠夫之有犯矣俄而喧鬧忽止渠媤父匍匐出視則一人仆在庭中惶怯審視則乃是朴才春而頭傷血流翌日身死至於行檢渠夫四年滯囚近百受刑將至朝夕就盡之境伏乞亟命攸司生出渠夫云請上裁敎以分付道臣詳査狀聞又啓言猥濫擊錚人等原情依前下敎竝爲後錄取考各其原情則北部童蒙黃興孫爲其父復讎事也金興乭足踼其父三得於湯釜致死節次旣巳取服結案則今無更訴之端而屢煩呼籲極爲無嚴原情勿施年未及丁事係爲父參酌放送南部童蒙具完得爲其父御寶僞造稱冤事也其父顯基以尹鳳儀御寶僞造造意者緊出於鳳儀及干連各人等招辭今方推覈則成案之前肆然煩籲極爲猥屑原情勿施西部朴召史爲夫李世豊西部金召史爲夫丁景達定配請放事也世豊景達等之當初所坐蓋因古今島定配罪人善亨之率畜其妾時以前後僉使不能察禁至被竄配之典則關係不輕罪犯甚重而乃敢强引他人有若尋常編配之同罪未放者極涉無嚴原情置之春川幼學南鑢爲其父玉伸冤事也其父罪犯旣係逆案則不思縮伏之義敢爲煩籲之計事甚猥越跡涉放恣不可勿施而止考律勘處尙州幼學李之權爲其曾祖鳳徵復官爵事也以此事煩籲今至屢次而前此判付內本事則至重亦甚久遠豈可以渠之鳴冤之說遽論於其伸其否爲敎則不知嚴畏又此煩籲極爲猥越原情勿施考律勘處忠州幼學許澓爲其五代祖積復官爵事也關係旣自深重年數亦屬久遠不可以後孫之鳴冤有所輕議於本事而九度上言再次鳴金猶不知止又爲煩籲者極涉無嚴原情勿施考律勘處安東幼學李榮爲其九代祖如松書院設立事也提督崇奉之典自朝家靡不用極則今以後孫猥請建院已極屑越而至於安東則初無義意全出狹私此非訴冤之事而肆然鳴金尤爲無嚴原情勿施金浦幼學李明五爲其父鳳煥伸冤事也其父所坐事係逆獄罪在罔赦而敢以初不干與等說煩籲於年久之後者有關隄防萬萬無嚴原情勿施嘉善朴聖輝內需司所屬金浦導掌推給事也土地旣已移屬則導掌更無可論而其所煩籲極涉猥屑旣是四件之外全出無嚴之習萬萬駭痛原情勿施考律嚴勘平壤幼學高厦興酒禁科弊事也非但事非四件敢以數行荒雜之辭無難登聞者誠極猥屑原情勿施考律嚴勘定平幼學車弘祚邑弊民瘼事也本事旣非四件語意亦無倫脊揆以民習殊甚痛駭原情勿施考律嚴勘安東幼學金始全爲其祖聖鐸復官爵事也庚戌秋以此事鳴金而其時啓目判付內先朝下敎丁寧此所以不敢擧論於大赦歲抄此意分付爲敎則不知懲畏又復呼籲者誠甚痛駭不可勿施而止考律重勘積城驛吏文必貴免役事也驛吏異於驛卒則不可以賤役言且案付應役巳至三代之久而今欲圖免無難煩聞者誠極放恣原情勿施考律勘罪華城幼學李亨會田土見失事也非但本府之所已決處敢以四件外煩瑣之事肆然登聞者民習痛駭原情勿施考律重繩何如○後錄一北部童蒙黃興孫原情以爲渠父三得本以泮民出市於議政府懸房矣刑曹禁隸金興乭醉入懸房討索酒肉踼入渠父於釜中爛毀致歿之由昭載於檢案乞令攸司査實本事金興乭如法償命一南部童蒙具完得原情以爲渠父幼學顯基昨年八月橫罹於僞關罪人禹相勤之階梯參涉名出於金洛之招而屢月嚴査渠父曖昧之狀已爲昭晣於秋曹啓目中特施編配之薄勘渠父卽己卯名賢號屛巖具福壽之九世孫故名臣吏曹判書號洛洲具鳳瑞之五世孫也從事文學屢登科榜不幸身名一敗慚忸無地干萬意外又出於僞印罪人尹鳳儀之誣招自順川府配所復入於刑曹按査之中尹鳳儀則渠父相親不過以刻手之工任使於族譜開刊時前以微細不精事爲家內之所逐常懷怏怏矣到今以禹相勤之干連捏合渠之負犯而以其所招觀之則捕廳之招異於秋曹秋曹之招又變於捕廳捕廳則以元犯遲晚刑曹則隱然以渠父爲同情同惡而此不過重囚姑爲誣引以免目前決案侤音之例套鳳儀之前者拘囚刑曹也送人於渠曰罪謫人似不得捉上於此等事故吾果告引矣今聞行關上來云此後則當善爲伸救之道五兩錢必爲得送以爲獄中之生活云云故渠斥退不給矣其後之招漸次推諉於渠父近日鳳儀之誣引更復深緊自是以後渠父絕穀已久求死而已寧有如許至冤者乎伏乞特伸渠父白地被誣之冤一西部良女朴召史原情以爲渠夫李世豊乙巳除拜古今島僉使以干連罪人逆孼善亨之作妾事不能覺察之罪伊時地方官四人及僉使三人壬子俱爲定配矣閔廷煥等五人已蒙放釋渠夫獨未蒙宥伏乞亟令攸司一依同罪已放之例特爲放釋一西部良女金召史原情以爲渠夫以前任古今島僉使定配於端川者今爲四年而罪名則乃是不能檢飭本島罪人家婢率畜事也事旣在於前官時三年前渠夫在任以後未能覺察而瓜歸三年始爲現發前後僉使竝被坐謫到今同罪者無不蒙放之人渠夫素以癃病之身居謫以後病益添劇渠亦老病垂死將未免此生之永訣伏乞特令依他例放還俾爲生前相見之地一春川幼學南鑢原情以爲渠父玉曾於益男鞫獄枉被逮繫渠父與益男雖有一二面分便同不知故渠父遭父喪時亦不唁問阻隔相絕之狀已悉於伊時帳殿供辭又無一毫干犯可疑之端其時大臣以獄體稟奏以爲事實雖無可疑姑待益男之拿來面質後酌處非晚姑爲囚獄益男拿來之日渠父已先物故而益男之招與渠父所供果無相左則渠父之千萬冤枉較然明白而只緣渠父未延數日之命徑斃凍獄之中未蒙天日之昭釋到今霈澤洪流之日均沾雨露之恩而渠父獨抱千萬冤枉於九泉之下尙作不瞑之鬼父冤未伸生不如死伏乞特降生成之澤俾蒙昭洗之恩一尙州生員李之權原情以爲渠以曾祖李鳳徵復官事前後呼籲屢犯瀆擾辛亥春判付內至有故相臣朴世采金構閔鎭厚李畬李世白李健命諸大臣伸救之言議固其然矣到今百年之後有難遽議爲敎再昨年判付內以爲本事則久遠本孫呼籲有間於他人之建白豈但以其鳴冤之說遽論於其伸其否乎雖有故相臣金構諸人之所奏到今有難容議爲敎大抵渠之曾祖立朝行已俱有本末直節淸論可質神明故辛巳之疏雖遭臺啓而當時廟堂伸救之議誠如聖敎肅廟景廟兩朝亦皆有還給職牒之命我殿下兩度判付雖以久遠未卽昭晣而至冤顚末已入聖鑑則渠何敢疊床而仰瀆哉第事之久遠將近百年則渠曾祖心事之可以證明者惟在於己巳一疏而其疏全本伏想未徹於聖鑑之中故玆敢謄上全疏先明其平生忠赤之心次以庚午陳弊之疏及辛巳博詢之請略略拈出畢陳至冤之狀渠曾祖當乙巳罔極之變時以忌疾疏遞承宣退在城外故敢冒禁令投進一疏以扶坤位兼救三臣其疏曰聖人人倫之至也夫婦人倫之始也以人倫之至廢人倫之始萬萬無此理也然或不幸而有之則爲其臣子者竭忠盡誠交謁更諫碎首丹墀期回天心乃其職責耳自有聖世非常之變三公言之三司爭之繼而有庭請伏閤之擧則爲臣之道誠得矣殿下亦且寬假優容只罪若干人而已未嘗荐加誅戮則雷霆之威雖震而宜無恇怯之事日月之食可更而宜無激惱之理擧國臣民方跂足側耳咸仰聖德之不遠而復不料庭請一日乃罷伏閤一日亦止而該曹之奉行敎令猶恐不及喑嘻此何擧措此何景像若果如是而止如是而行則天下後世之譏議其可得免乎人君勢重如千勻刑猛如烈火而或枕斧極諫或刳心不諱或滅身沈宗而猶不知止者誠以闕遺不可不匡救義理不可不講明而一身之死生有不暇顧也乃者朴泰輔等以爲中殿先后之所親選宗事之所共承王化政敎之所基始而未見顯過遽議幽廢上自公卿大夫下至愚夫愚婦無不慄慄凛凛莫測端倪故遂以草草數語封進九重冀幸上心之一悟而已原其本情此胡大罪而一夜之間親鞫於庭必欲殺之而後已此實殿下履端以來所未有之過擧前後左右皆鉗口咋舌不敢出氣力以救而任他泰輔等之死於桁楊之下噫泰輔猶不能救況坤位之傾哉坤位猶不敢救況聖德之累乎賈誼所謂痛哭流涕者比之今日則亦歇後語也古人有言曰纔差失便能知之纔知之便能改之誠殿下深悔昨非大覺今是俯循輿情俾安坤位又使泰輔等蒙恩被澤不死途路則豈非大聖人處變合理好生惡殺之盛德也哉臣非不知言發罪隨而愚衷所激不擇而發死罪死罪云云及中宮出御本第之時特於路旁設位俯伏獨自祗送以俟降轎就第然後始敢罷歸此乃當時三公百官所未爲者也又其翌年庚午疏陳六弊其一略曰吳斗寅朴泰輔等當國家大擧措罪生於設辭禍慘於桁楊可謂不善諫也然如使其時順父出母之議橫生於下而無一人上書爭執者則殿下雖幸其無違而事定之後亦必惡群下之阿䛖將順矣泰輔等之言卽三公三司所爭之言實一國共公之論也其斷斷無他可知而泰輔言而死廷臣言而不死不但不死寵待之如故豈一視之聖德眞有所取舍而然哉事則偶然而聽者惑焉疑有彼此於其間臣竊惜之今日廷臣與泰輔等顏面不相熟情志不相孚豈有私好而言之不已乎蓋爲聖上也爲世道也爲欲壽國脈於斲喪之餘耳願殿下宥其罪直其冤命復其官爵幸甚云云以此甲戌六月二十二日左相臣朴世采判書臣吳道一同聲建白曰己巳廷臣或有爭執者雖以他事被罪其爭論一節足以贖罪至如李鳳徵所樹立有足可尙而方在罪籍中似當有分揀之道檢討官李徵明侍讀官兪得一亦奏以爲李鳳徵己巳樹立最爲可嘉不可仍置罪籍之中上曰李鳳徵放釋可也同年八月初一日吳道一以奏請使到高陽又上疏曰李鳳徵之疏實伊時殿下之藥石苟非忠殿下之誠者何能乃爾因筵臣陳達旣蒙放釋之命宜卽收敍以示褒嘉之意上曰李鳳徵事誠然故依施之玉堂丁思愼亦上疏曰李鳳徵己巳爭執之疏皆蒙褒嘉而但未有錄償之典請加資云云則渠祖平日處心之正持論之淸於斯可見而只緣臺臣李東彥摘抉辛巳疏中一二句歸之曖昧之科蓋其疏下二節皆以義斷恩之文也是以自上亦三度收議諸論歸一卒用疏語卽今朝士見行之禮也惟其上一節曰大行王妃以痰瘇經歲彌篤藥物無良臣民之日夜禱祝只望神明隲佑獲有乃瘳大慶今臣民不祿遽已禮陟翟衣遂空又曰禧嬪持制比他諸後宮似有差殊之別宜博詢處之云云故東彥摘抉此數句構虛捏無以爲痰瘇二字弁其疏首欲爲先機預遮噫痰瘇二字非渠祖所自創出文字也其時藥院之啓曰痰滯經絡又曰破腫近處猶有壅結之濕痰此皆昭載於政院日記可按而覆也焉敢誣乎渠祖每於朝紙上眼目旣熟遣辭之際偶然書之此豈有意而下語者乎書出於朝紙者無罪而引用於疏中者獨有罪乎況宮中莫大之罪豈有以弁疏二字欲爲預遮之理乎構捏之語類皆如此初不成說故其時相臣李畬曰臺啓全不成理李鳳徵不當受罪云云大司諫黃欽亦立異於臺啓右相申琓進哭班謂左相李世白曰臺諫方勘罪宰臣而小生在大臣之列終不預聞大監或知之耶李世白答曰我亦未聞申琓又曰徑下爲先二字臺例之所無李世白又答曰我亦曾所未見東彥之啓又以爲翟儀遂空之下無一悲痛句語而下一空字意又叵測如喪之慟率土惟均秉彝之天人所同得而況渠祖最承恩遇位躋卿月平生一念只在於圖報萬一故曾於壼位傾覆之時抗章扶護不顧家族豈獨於翟御賓天之日全無悲痛之理乎渠祖之疏有曰日夜禱祝祇望乃瘳有曰臣民不祿有曰上下哀遑此等句語無非悲痛之意也觀文之道當以意推不以字看何必以悲痛二字逐段係之然後始謂有悲痛之意耶古人之於后妃之喪或稱陰儀遽缺或稱武帳久虛或稱象服俄空此等文字之出於古書者多不殫記而當時不以爲罪後世不以爲非則此實古今恒用文字而初非渠祖之所創言則目之以意又叵測者亦豈非勒說乎是以其年九月二十五日政院玉堂請對入侍時修撰李徵龜白上曰李鳳徵豈有叵測意而爲此疏乎上曰李鳳徵豈知內間有此事而爲此疏也如是爲敎則渠祖之斷斷心事不待辨白而己爲我肅宗大王之所洞燭故相臣南九萬曰李鳳徵果是潔士專昧內間事故疏語及此云云其時相臣徐文重收議之啓曰請參酌古禮定爲道行之制云云則此與渠祖疏語少無異同而獨爲渠祖之罪案者尤豈非至冤極痛者乎是以故相臣金構閔鎭遠故重臣閔鎭厚皆拔力救解曰李疏大旨在於博詢則與直斷禮服者有異決不可加以重律終若不聽則吾輩當棄職下鄕不復立於朝云云校理權尙游謂臺臣曰似有差殊之說異於質言博詢群議之請異於直斷必欲以此論啓則我當陳箚立異云云甲申五月疏決時左議政李畬白上曰李鳳徵本非邪曲之人云云禮判閔鎭厚曰臣於李鳳徵事前旣有所奏今不敢更言然其性本來愚直云云同知事李墪沈枰亦皆合辭伸理則凡此公論之人皆與渠祖聲息素昧臭味亦異然而深知其本心之無他所遭之至冤故有此伸救於廟堂公誦於外間耳是以公議所在天鑑孔昭旣蒙宥命於疏決之時又於辛卯十二月因中宮殿痘候平復特下備忘記蕩滌歲抄命復官爵景廟庚子十二月又下職牒還給之命而幷爲臺臣所阻搪其時左議政李健命請還收睦來善李玄逸給牒之時獨與臺議立異拈拔渠祖於請寢之中則其輕重不同可見於大臣之所奏矣然而成命竟寢至今未復官則渠祖抱冤泉壤當復如何而渠家三世子孫豈不爲窮天極地之痛乎迄今未暴以成久遠固是渠等之罪聖朝昭曠之典惟審其冤與不冤不在於久與不久苟其冤也則年久之事所當先理況今邦慶續續霈澤洋洋大辟咸宥群枉畢伸而渠祖之獨以久遠之故而未得伸於今日則久者愈久終無可伸之日矣且本孫呼龥雖異他人之建白而前後渠之原情悉據當時上敎及諸名碩所奏則足爲憑信之公證且故相金構諸人之言豈非他人之建白乎以我殿下聖明猶嫌其久遠則子孫之外復孰知冤狀而更爲之建白乎若使他人之建白則渠曾祖復官之望久益未易伏乞先以己巳庚午之疏察其本心次以大臣諸臣之言觀其公議特命該曹亟復官爵一忠州幼學許澓原情以爲以渠五代祖積雪冤復官事再度鳴金連被勘處之律九次上言未蒙判下之典瀆擾之罪萬死猶輕而適辛今年乃肅祖建元之歲也兩聖人託付倚毗之重權輿於是歲渠祖盡悴殲身之節根柢於是歲天上之日月適重回於舊躔人事之屈伸若有待於後甲此所以掩抑祈祝更有激於今年者也竊念斷人之法惟在乎參功罪驗心跡而四者不備則是非黑白之界無以剖判從前渠急於鳴冤只擧渠祖無罪之跡而未敢拖及於危忠大功之可以執定其心者則雖以日月之明亦何以鑑燭哉今請先言渠祖有功難掩之跡以明其心之必不犯罪而次言其所以陷罪之由以著其極冤當伸之實渠祖自釋褐之初以忘身殉國爲心有事則敢言不諱見危則捨生直前故仁廟時趙氏宮人之尊貴者也而杖殺其宮奴吏兵判時之望也而危言請罪孝廟時救金弘郁死罪也而冒禁疏救若此類皆人之所不能爲者然在於渠祖則猶屬末節至於丙丁以後北釁頻急庚辰錦州之運糧也督喝方急而乃以匹馬齎寶馳往貿償宣川唐船之裝送也後慮方殷而獨能預達儲館轉報防患李枝龍之入瀋陰事將泄而權辭以杜之李烓之就査機事甚駭而周旋以安之義州被擄人之移置也奉儲旨以代具鳳瑞之死壬寅中江島之斫木也折査勑以保李時術之生丙午豊德事之置對也護御座以禦難言之急得罰金以紓不測之禍凡此皆係國家存亡關性命生死或重兵壓境或嘖使織路呼吸之間駭機猋發擧國之人喪膽罔措而渠祖獨能捨鴻毛之輕探虎宂之危轉禍機於片言措國勢於泰山當此之時若非渠祖冒死殉急之忠臨機折衝之才則鄭命壽之惡誰能箝之李馨長之奸誰能誅之虎狼之暴誰能扼之谿壑之慾誰能塞之而邦危國羞將至於何境至於乙巳溫幸時甲寅院相時二事尤有大焉溫辛時則廷臣預議其罪危言至於不忍而渠祖獨以萬死自任勸成湯浴之行果致翌瘳之慶院相時則主少國疑釁孼旁伺而渠祖獨能以血誠擔負護聖躬於危疑之際扶國脈於艱虞之時此二事求之往牒亦所罕有若非渠祖一腔忠血只知有君父而不知有身家則其誰能辧此哉凡此所爲察其跡則殉國忘私也驗其心則捨生取義也論其功則持危扶顚也以此之心行此之跡而建百世不泯之功者其必不一毫犯於惡逆之罪者自可明知卽此而觀則渠祖心跡功罪之判已無可疑更有一事可以直暴其本心者焉渠祖庚申供辭曰矣身有惶恐不敢達之言而到此地頭豈可含默當頃年慈殿患候危急之時矣身與金錫胄同入殿門聖上亦已扶下庭中內外哭聲震動矣身僅得禁止親扶主上上殿之後急灌藥物兼施艾灸己絕之脈還爲連續而其時則危症己無回春之望矣身與錫胄入謁時無承旨史官奏事未安而方在罔極之中不得已陳達曰事若不諱則殿下以煢然一身將護無人飮食一節必爲謹愼居處亦勿處於外深處殿內擇內官謹愼者使之而宗室之出入內庭者切禁宜當所謂宗室卽指楨枏也矣身爲國慮患若此之深聖上想必記憶矣身今年七十一朝夕待死有何爲後日地而自陷於不測之罪哉云云又按東平尉鄭載崙公私聞見錄余嘗問金右相錫胄曰丙辰密奏事世不能知公知之乎金相曰丙辰六月二日王大妃之疾亟也上却食號泣損傷玉體許積以藥房都提調留直闕中排闥直入大內請上入挾房密奏曰殿下無他兄弟而强宗布列所行不遜殿下幼沖所仰賴者惟慈聖而慈聖玉候至此誰復爲恃乎動靜起居必加審愼而饌羞之自外入來者勿輕進御云余於其時爲藥房二提調同在一處又忝肺腑故得以聞之云云據此一事渠祖默護聖躬之誠預防逆宗之忠可質於天地神明則豈有於將死之際反或與知於堅枏凶謀之理也哉夫如是也故庚申四月初二日大司諫柳尙運正言李彥綱院啓中論列堅罪而末乃云獨其父不知耳初五日鄭元老姜萬鐵告變招辭中皆以爲許相則不知逆堅招辭中亦云不曾言及於矣父初九日渠祖原情曰自古惡人爲不道之事者豈必盡告其父而傳敎內萬無全然不知之理全然二字庶燭矣身心事而其曰無不知之理云者豈非天地間至冤極痛乎矣身心事不但天地鬼神鑑臨在上聖明亦必洞燭十三日引見推鞫大臣時下敎曰許積論以律文當爲緣坐而告者招辭及逆堅招辭中旣無與知凶謀之事且以三朝舊臣受恩最厚今若斷定以律則非徒有傷於先王則哲之心於予心亦有所不忍者不可以執一之法斷之依嚴嵩例削籍爲民放歸田里可也同日入侍大司憲李翊相大司諫金萬重避嫌啓曰臣等非不知執法之爲當而上敎懇惻不啻縷縷故不敢爭執有所承順矣同日又請次律啓曰父子綠坐國之常典而聖上特命許積爲先朝舊臣貸以不死天地好生之德孰不感悅而第積之所坐非獨其子之罪以堅爲子而莫知其子之惡特不參其子之逆謀而已十四日大司諫金萬重正言李彥綱朴泰遜啓曰逆堅父積見賣於賊子而謀逆之事無所與知己巳七月大臣入侍時下敎曰許積以累朝相臣受先朝顧命向國忠誠予所稔知當其設鞫之時別監例告罪人上下之由每聞許積之名心甚惻然且其原情末端有全然二字庶燭矣身心事其曰無不知之理云者豈非天地間至冤極痛乎之語許積之心事此亦可見頃於柳赫然復官之時固欲一體復官而未果矣特欲復其官爵還給其籍沒大臣之意何如皆以惟在自上處斷仰對上卽又下敎曰許積受恩四朝盡悴王室其體國之忠國人所知因其惡子竟罹慘禍予嘗愴惻不忘于心實非今日始有復官之意也況自古多有不爲隨坐者祖宗朝亦有前例特命復其官爵還其籍沒可也當時渠祖之無罪非但天地鬼神之所同燭抑亦臭味不同者所共知也故方堅事之出凡所以構陷鍜鍊宜無所不至而然且謀害之告者猶曰許相則不知悖逆之賊子亦猶曰矣父則不聞捃摭請討之臺啓亦猶曰特不參其子之逆謀又曰謀逆之事無所與知云則其明白無罪之跡不待他求而自成證案矣夫其有功之跡旣如彼無罪之跡又如此故雖於擧世擠陷之中一片丹心猶被天日之照燭貸死時所降三朝舊臣受恩最厚旣無預知凶謀之事有傷先王則哲之明之敎復官時所降以累朝相臣受先朝顧命向國忠誠予所稔知受恩四朝盡悴王室體國之忠國人所知之敎致祭文中冤同吉網宜宥十世之句眞所謂君臣知已肉骨生死而渠祖心跡功罪一部斷案抑亦都在於此則其有功無罪之實固不待更事論列而昭晣無餘然其當初之竟置極律後來之復收職牒者抑有故焉一則以院相也一則以黨論也院相之任號爲危地而至於渠祖則尤有別焉方甲寅之受顧命也顯廟之憑几托孤無異漢帝之賜圖肅廟之擧國委任殆類殷宗之諒闇公除之後例罷院相而渠祖則政院請罷之後猶蒙獨留之命宮府機密無不委於院相百官庶務無不聽於院相自古人臣荷如此之任處如此之地而能保其身者固已絕無而況於是時逆宗內闖勳戚外嗛衆怨所叢百道圖擠則雖以曾母之慈安得不終至於投杼乎此所謂一則以院相也渠祖之入相始在於顯廟甲辰陞拜領相已在於辛亥則其身進退固不係於黨論之消長也議禮諸臣之被黜已始於顯廟末年則一番人之失志亦不關於渠祖之柄用也然特以一邊之斥退適在於渠祖受顧命秉國政之時故媢疾仇惡怨都歸於渠祖之一身人之視之直以爲不有此人則初無逬黜不除此人則終有餘憂畢竟經營辦殺乃已且況復官之恩雖在已巳而不籍廷臣之建白實出睿裁之獨斷且以傳敎中辭意觀之自上欲復之意已始於其前柳赫然復官之時也聖意所在只出於念舊燭冤之恩而不在於廷臣黜陟之機然特以復官之命適在已巳變局之時故朝象再變之後竟不免職牒更收之擧則於是乎渠祖一身公然爲黨論所提挈其身之生死予奪直與黨論消長之運往復推敓于今百餘年而是非以之不定公論以之不行此所謂一則以黨論也此外又有一段相持之事至今爲欛柄者曰子堅爲逆父當隨坐貸死復官之時皆以此爲說此說外面則雖似宜然而其實則更有大不然者夫父子隨坐之律在凡人則可施而若父有大勳勞於國家者則子雖有罪而父不隨坐雖非大勳勞而謀不與知者則亦不隨坐古今通行之例也故治獄之法漢承奏弊而加文之故嚴酷深刻歷代爲最然禹山爲逆霍光已死而不奪官男元就戮蘇武尙生而不及罪雖以我朝近例言之仁發之父故監司尹敬立應▣之父故相臣朴淳皆未嘗以子而奪官庚孫兄弟皆犯大逆而其父故參議金繼輝亦不奪官父子隨坐雖國之常典而不施之於有勳勞不與謀者亦盛世惟恤之美典也而況周禮議功之法亦施之於身犯則尙何論於隨坐乎當時聖主之貸死復官也廷臣不能將順其美反欲爭執而務勝之此無他彼五人者幸而出於黨論未成之前而渠祖不幸出於黨禍已結之後也黨論未成則是非出於公故朴尹金俱獲淸脫黨禍已結則愛憎一於私故渠祖不免冤罹雖然庚申以後百年之間凡諸人物之善惡是非議論之予奪黜陟壹是係於黨論場中渠祖之百年抱冤猶無足怪也而顧今人倫鑑衡功罪定案無一不出於大聖人玉尺金秤之內功小必錄罪疑皆伸甲乙之論莫敢容其眩螻蟻之微咸得遂其生直使天地間蠢動之物無一箇幽鬱冤恨之意而獨於渠祖尙未蒙沛然一視之澤此所以私情悶鬱更有倍於近年而至於今年一倍隕結伏乞亟回日月之照特許雪冤復官之典一安東幼學李榮原情以爲渠之九代祖李提督如松娶朝鮮民人以爲生產厥後世系來歷未暴於東土隨行賤役揆以情法豈不哀且慘乎提督書院所當設行於安東而事久難擧伏乞令攸司分付該道本邑彰其功褒旌以勵鄕曲士庶亦慰累百年忠魂一金浦幼學李明五原情以爲渠父鳳煥死於庚寅年崔益男疏獄而渠父之初不干預於益男之疏至冤極痛之狀前後原情悉陳無隱當初益男疏本果若參涉則渠父何以聞其時承旨具庠之語而始知益男之呈疏納供百男之言亦何以渠父見其兄已呈之疏草爲招乎百男之招如彼可據渠父之供若是不誣而伊時益男未及拿來故渠父不得對質面白而竟死於桁楊之下尤豈非至冤極痛者乎渠父初配南海時握渠手曰徒以文字交遊士夫是吾不幸之端而偶緣具庠之言往見已呈之疏亦一不幸也父子死生之際泣言而泣聽則渠雖不肖無狀豈忍厚誣死父之言仰欺天日之明哉伏乞俯察至冤之狀特賜伸暴之恩一北部嘉善朴聖輝原情以爲渠父弼萬以首奴之役服事於英宗大王潛邸時首尾六十年任事彰義宮恩典之便蕃已不暇言內需司所屬金浦下草坪導掌之役特爲除授而每年柴草一百同稷十石上納而傳子孫任意區處事圖署文蹟賜給至今資生矣自壯勇營無端次知打作而所奉圖署文書亦爲收入不爲出給今若失此則生不能糊口死無以入地伏乞特令該營還爲出給一平壤幼學高厦興原情以爲國有三禁曰牛酒松也而諸道奉命之人徒以例飭看過故酒之爲害其中最甚傾財破產無足可論殺傷之變盜賊之萌全由於酒擧賢良薦才識調用之法至重且大而或有借文筆登科之人遐方無勢之士雖有珠玉之才虛老於草野伏望流來古制一一昭施一定平幼學車弘祚原情以爲渠之先祖延川君云革卽我世祖朝敵愾功臣也逆竪施愛反據吉州渠祖爲先鋒大將討之行至利城擒其黨施合施伯而至摩雲嶺副將崔潤孫叛附賊黨細陳我軍虛實故渠祖反爲施愛所執殉節于端川聖上嘉其忠節遣官諭祭曰嗟爾忠臣車云革雷霆震壘未伸九伐之雄威急難從容反爲三木之冤鬼怒賊之目死猶不瞑報功之章宜所當急玆贈精忠敵愾功臣兵曹參判延川君又曰永世忠義宥胤無窮嫡長世襲不失其祿因命禮葬于定平南南池山定爲不祧成宗朝親製詩以美之曰獨將忠義摧鋒銳一死其名萬古留又曰功如張許嬰城日忠似顏袁罵賊時命圖其形列書三綱錄中廟朝特令判中樞姜渾吏曹判書金銓等編其事實使民觀感猗歟盛哉後昆不振零替星散禮封之冢守護無策不遷之廟祀饗莫修列聖朝宥胤之典褒忠之義尙未及於殘孫伏乞憐之恤之使不肖孫得蒙先祖之澤我聖上軫念萬民屢出綸音雖有還上身布除減之朝令外邑守宰與奸吏欲爲私財減穀代以減錢而恐民知其減令而不納暗勅小吏深藏膝下歉歲侵漁杼柚空虛山民欲爲火田當身役養父母而該色之吏逐物無厭加倍執結元卜處田畓間阡陌邊或有漸陳處則盡力墾陳望得粒米而執卜踰數幾爲半陳半耕民有飢色莫非奸吏之弄術售財也列邑吏額多則百餘小則百名一邑公兄所屬房任不過七八一房任之內八九人分任其害自歸于民侵漁小民橫行討食無所不至逋負國穀官錢千餘金而捧糴之時徵族不足則非族指族至於里徵村邑之間笞枷不絕列邑所謂鄕品者一邑內至爲三分一而皆免身戶之役至愚小民則或帶兩役或兼八九役而年年納二兩二錢不勝擔當終至棄家逃避各項軍總悉爲虛伍還上分給時米一石代錢三兩租一石代錢一兩出給而米一石則利錢五六兩租一石則利錢二三兩數千餘石利錢爲守宰色庫囊橐之物故利歸於守令害歸於民穀賤則米租雖有分給斛數僅爲六七斗而捧納時斛上加三斗分給時如糠如租而空石空來終不得受食而輸納則一也小吏與該色庫全不輸納而受食則一也營裨之摘奸列邑鎭軍餉留庫也列邑守宰行賂幕裨以免虛庫之罪或取閭里商賈之米穀充數入庫以準逢考列邑鎭軍器之摘奸也互相推移他處之軍器以相準閱所謂存者刃折柄弊軍額則太半虛伍戰防船楫櫓之屬摘奸之裨受賂邑鎭以虛爲實各道邊將所率防軍八十名風下則鍊習防邊風高則四十名防禦而近來邊將自食防布風下時以具形六七人待變風高時二三卒依例待邊各鎭營將羅卒不察盜賊侵逼良民處處有殺生之弊若不嚴飭則民無所措手足矣各衙羅卒秋收時散行四野恐喝民人乞綿乞穀橫歛無所不至遐遠閭巷之民不勝其冤故瀆冒威鉞叩頭伏訴一安東幼學金始全原情以爲渠祖及第聖鐸出身先朝過蒙寵遇而讀書飭身砥礪名節當戊申之逆變也倡率鄕士言淚俱發招諭之文聲討之檄多出於渠祖之手及其名登薦剡先大王特命道臣勸駕上送前後引見待以遺逸顧問經義講論治法每有敷奏輒賜嘉納乃至乙卯登第之日大加眷遇唱榜之前特除臺職引見之日御製一詩親筆書給仍命渠祖卽於前席和進至今藏在渠家其後玉署新除召旨頻繁鄕間一二媢嫉之輩受人指嗾詆渠祖以爲嘗師李玄逸恩寵太過云云渠祖卽其辭免之章引此爲嫌略及玄逸之事而承宣之臣論啓至憯至有鞫問之擧自上屢有出獄之命而諸臣爭執不已故相臣趙顯命疏救渠祖曰金聖鐸以妄言將抵於死而其實則玄逸乃根本也聖鐸乃枝葉也根本之玄逸死於牖下枝葉之聖鐸斃於桁楊則其於本末輕重之倫果何如也況朝廷初不以逆律勘玄逸則以護逆責聖鐸不幾於罔民者乎金石之典自有次序護逆之律不可輕施於聖鐸明矣至於先天之說有何別般隱情而朝廷之名論太勝王獄之議讞失平惜乎殿下之廷無一箇張釋之也國有事則曰是曰非可否相濟今則一夫倡之萬人同聲在外則或憂其過重入對則皆言其可殺心口異行忍能面謾其後又爲疏救曰昔在辛巳夏故相臣李畬以判義禁請放玄逸甲辰冬嶺人羅學川上應旨疏顯訟玄逸前後一玄逸也而學川訟之則獎用之聖鐸言之則誅戮之請放玄逸如故相臣者則見推爲領袖略論聖鐸如臣者則不免爲護逆臣未知名義有時而輕重法律隨人而低仰耶云云只此二疏可見渠祖情實之大槪矣惟我先大王亟賜依允荐降恩宥出獄歸葬放還之命不啻再三而惟是給牒之典未有成命抱枉百年私痛無窮伏乞特憐一夫之無辜與彼群枉同入於慶年大赦之中昭洗丹書命復本職一積城驛吏文必貴原情以爲渠則江城君忠宣公益漸之二十一世孫而世有簪纓僅保班名世居泰仁矣至渠祖英業年纔髫髻幷喪父母流離漂泊投托於本驛驛吏之家仍付吏案渠雖是元驛吏旣爲江城君子孫則事當頉下況以文爲姓者特蒙天恩無一人充於賤役而至於渠父及叔姪兄弟十九人獨未蒙一視之澤伏乞特垂哀憐得免賤役一華城幼學李亨會原情以爲渠卽德興大院君八代孫冬至副使李亨元之庶十寸故參判李亨逵之庶十二寸渠之傳來田土在於華城而其中防築畓四石四斗落只壬寅渠之內從鄭如愚居間以兩賭地例權賣於渠之嫡六寸故判府事鄭弘淳生時而捧價一千兩年年以三十石給賭地而此是權賣故不給本文記只以田案典當其後丙午渠又以二石畓依前賭地例捧價五百三十兩權賣於鄭東敎矣今年四月鄭東敎謄出典當田案永賣於華城府而渠之曾所已賣於民人等處四石十六斗落只亦在於田案中鄭東敎使韓光瑞率官吏一邊尺量四石十六斗落處一邊招致民人等取其文券謄其字號卜數以渠永賣於鄭東敎樣暗作文券竝與渠權賣二石落以一千八百兩捧價放賣於華城府則民人等公然見失故呈訴於華城官家以渠謂之重複放賣嚴杖二十度以四百五十兩備納之意納侤音若使渠眞有重複放賣之事則二石落本文記何在於渠處而四石十六斗落只本文記何在於民人等處乎且況背頉之法背頉於本文記而鄭東敎暗生奸計田案中以渠放賣於東敎樣逐庫背頉仍爲欺賣於官府豈有若是無據之事乎渠之傳來田土不捧準價公然見失於鄭東敎以至公家之畓末由還退況渠家計蕩敗無一錢辦備之勢雖死杖下四百五十金何處得來乞令分揀俾蒙生成之澤竝允之敎以西部朴召史金召史則今年大赦何可遺漏李世豐丁景達竝放送春川幼學南鑢則渠父南玉事常所矜念者若非徑斃以至仁之聖德豈無酌放之處分乎特爲依願施行尙州李之權則故相及故重臣設有筵奏事關己巳義理猶恐其日遠日忘關係至重豈可循例勿施而止乎嚴飭更勿煩籲忠州許澓則豈待渠言哉於此判下及不新新爲先勿施以待處分安東李榮則設院雖難議到而渠果提督之後孫豈可蔑無稱其族泒來歷令御將詳査草記金浦朴聖輝則令戶判詳査決給後草記安東金始全則今年大赦歲抄也只知歲抄所載文跡故事係先朝處分不敢輕易語到其後更考文跡始覺其果合滌蕩渠祖聖鐸自在釋褐之前屢被先朝獎拔之恩渥以一命筮仕待以隱逸之禮至命下諭道臣勸駕上送及其登筵特除百里及當乙卯慶科賜第又賜御詩二句擢除玉堂而朝廷之上別無爭執之論後因對卞辭職之章有一承宣忽地論啓轉成葛藤事端層生而竟被昭釋之澤罪則咸宥名在歲抄逢今年念科名其所闊狹豈待渠籲然事有關於義理則不可以此忽彼而奉覽先朝處分取見故相箚語尙未蕩滌於歲抄若踰今年則是豈念科名之意乎歸田人故校理金聖鐸別無更捧傳旨之事只以罪名分揀之意渠處分付渠祖之行誼厚被先朝恩數而渠父行誼亦所籍稱未及收用於生前此爲欠事此意竝渠處曉諭○漢城府啓言北部良人韓愼康原情令本府稟處事允下矣朴文周不過以院隸之賤至於毀破土城恣意繼葬少無忌憚輕蔑法府不但以山訟之立落論請自臣曹嚴杖拘留刻期掘移允之